google/wiki40b huggingface dataset:
Skultes draudzes novads

Skultes draudzes novads (vācu: Kirchspiel St. Matthäi) bija viens no 25 Vidzemes guberņas Rīgas apriņķa draudzes novadiem.
Auseklis Lazdiņš

Auseklis Lazdiņš (dzimis 1936. gada 12. decembrī) ir latviešu inženieris elektriķis, Latvijas Republikas Enerģētikas ministrs (1990—1991).

Dzīvesgājums

Dzimis 1935. gadā Jaunsvirlaukas pagasta "Nīgartos". Mācījies Jaunsvirlaukas skolā. Studēja Latvijas Valsts universitātes Mehānikas fakultātes Enerģētikas nodaļā. 
Strādāja Latvijas Zinātņu akadēmijas Fizikāli enerģētiskā institūtā, bija Rūpniecības labaratorijas vadītājs, vēlāk Latvijas PSR Valsts Plāna komitejas enerģētikas kurināmā daļas vadītājs, no 1975. gada LPSR Valsts Plāna Komitejas priekšsēdētāja vietnieks, no 1988. gada LPSR Kurināmā un Enerģētikas valsts komitejas priekšsēdētājs. 
Latvijas neatkarības atjaunošanas laikā Lazdiņš bija Latvijas Enerģētikas ministrs. 1993. gadā viņš nodibināja Mazās Enerģētikas fondu. 
Pēc pensionēšanās dzīvo Limbažu pagasta “Rožkalnos”.
Fricis Šmithens

Dzīvesgājums

Dzimis 1876. gadā Lībagu pagasta "Renčos" zemnieka ģimenē. Mācījās Talsu un Rīgas skolās, studēja Tērbatas Universitātē. 
Strādāja V. Maldoņa privātģimnāzijā, Krievu - japāņu kara laikā bija luterāņu mācītājs Tālajos Austrumos, no 1907. gada Viļņas kara apgabala mācītājs. 
Pēc atgriešanās dzimtenē 1909. gadā viņš kopā ar savu māsas vīru mācītāju Ludi Bērziņu nodibināja Dubultu ģimnāziju, kuru vadīja līdz 1915. gadam.  
Pirmajā pasaules karā bija Daugavpils kara apgabala un Ziemeļu frontes mācītājs, kopš 1916. gada nogales 2. latviešu strēlnieku brigādes luterāņu mācītājs. Sevišķi rūpējies par latviešu strēlnieku reliģisko aprūpēšanu, izdevis korāļus latvju karavīriem (L. Adamoviča sakārtojumā 1915.). Miris 1918. gadā Limbažos.
Liepājas apriņķa muižu nosaukumi

Liepājas apriņķa muižu nosaukumi ir viens no avotiem Liepājas apriņķa un Latvijas vēstures izziņai. 
Muižas pastāvēja līdz 1920. gada agrārajai reformai, kad tās tika likvidētas un bijušajiem īpašniekiem reizumis tika atstāti vienīgi muižu centri. Pēc reformas Liepājas apriņķa robežās bija 4 lieli muižas centri (ar platību 150-300 ha) Krotē, Lielstroķos, Priekulē un Virgā, kā arī 7 mazie muižas centri (ar platību 50-100 ha) Aisterē, Gaviezē, Kalētos, Kaķīšos, Mazgramzdā, Nīcā un Purmsātos. 
Vietvārdu nosaukumos muižas vārds tika izskausts ar 1936. gada likumu par lauku nekustamo īpašumu pārdēvēšanu.
Godfather (kokteilis)

Godfather ir alkoholisks kokteilis, kas sastāv no vienādās daļās sajaukta skotu viskija un itāļu liķiera amaretto. Parasti kokteili pasniedz zemā glāzē ar ledu. Godfather ir viens no kokteiļiem, ko Starptautiskā Bārmeņu asociācija ir iekļāvusi IBA oficiālo kokteiļu sarakstā. Pēc IBA noteiktajām proporcijām kokteilis sastāv no 35 ml skotu viskija un 35 ml itāļu liķiera amaretto.
Kokteilis ir pieejams dažādās variācijās, tā, piemēram, bieži viskija vietā tiek lietots burbons, Godmother kokteilī viskija vietā izmanto degvīnu, bet French Connection kokteilī viskija vietā lieto konjaku. Godchild kokteilī viskija vietā lieto krējumu un tam ir daudz mazāk grādu, salīdzinot ar originālo versiju. 
Kokteiļa izcelsme nav zināma. Tiek uzskatīts, ka kokteiļa nosaukums radies no tā, ka kokteilis bija amerikāņu aktiera Marlona Brando mīļākais dzēriens. Marlons Brando ir pazīstams kā filmas "Krusttēvs" Korleone mafijas klana galvas atveidotājs.